**Zmluva o poskytovaní služieb technického dozoru na stavbe**

Táto zmluva o poskytovaní služieb technického dozoru na stavbe (**Zmluva**) je uzatvorená na základe ust. § 269 ods. (2) zákona č. 513/1991 Zb. Obchodný zákonník v znení neskorších právnych predpisov (**ObZ**) medzi:

1. spoločnosťou **BB – TRADE, s.r.o.** so sídlom Areál prekladisko Haniska, 040 66 Košice, Slovenská republika IČO: 31 725 376, zapísanou v Obchodnom registri Mestského súdu Košice, Odd.: Sro, Vl. č.: 7685/V, ako objednávateľom (**Objednávateľ**) a
2. [identifikácia poskytovateľa], ako poskytovateľom (**Poskytovateľ**).

Objednávateľ a Poskytovateľ každý aj ako **Zmluvná strana** a spoločne aj ako **Zmluvné strany**.

**Zmluvné strany sa dohodli na nasledujúcom:**

1. **Úvod**
   1. Objednávateľ má záujem o poskytovanie služieb technického dozoru na stavbe **„Modernizácia** **prekladiskového terminálu INTERPORT v Haniske pri Košiciach“** (**Stavba**).
   2. Za týmto účelom Objednávateľ vyhlásil dňa 22. 01. 2025 verejnú súťaž na predmet zákazky **Technický dozor na stavbe „Modernizácia prekladiskového terminálu INTERPORT v Haniske pri Košiciach“\_II** (**Verejná súťaž**).
   3. Predmetom zákazky Verejnej súťaže je poskytnutie technického dozoru na Stavbe podľa spracovanej projektovej dokumentácie v členení podľa stavebných objektov a prevádzkových súborov a v súlade s podmienkami podľa tejto Zmluvy. Súčasťou poskytovaných služieb bude aj kontrola a pripomienkovanie projektovej dokumentácie a rozpočtu Stavby a povinnosť participovať na skompletizovaní dokumentácie od jednotlivých dodávateľov a dokladovej časti potrebnej pre kolaudáciu Stavby.
   4. Poskytovateľ sa stal úspešným hospodárskym subjektom v rámci Verejnej súťaže, na základe čoho Zmluvné strany uzatvárajú túto Zmluvu.
   5. Túto Zmluvu je potrebné vykladať spolu so súťažnými podkladmi zverejnenými pre Verejnú súťaž zo dňa 24. 01. 2025 (**Súťažné podklady**) a ponukou Poskytovateľa predloženou Objednávateľovi dňa [●]. [●]. 2025, na základe ktorej sa stal Poskytovateľ v rámci Verejnej súťaže úspešným hospodárskym subjektom (**Ponuka**).
   6. Súťažné podklady sú pre Zmluvné strany záväzné. Zmluvné strany sú povinné splniť všetky povinnosti vyplývajúce zo Súťažných podkladov a tieto sa považujú za súčasť tejto Zmluvy bez toho, aby k nej boli pripojené ako príloha. Za súčasť tejto Zmluvy sa považuje aj oznámenie o vyhlásení verejného obstarávania a ďalšie dokumenty, ktoré boli potrebné na vypracovanie Ponuky Poskytovateľa, na základe ktorej sa stal v rámci Verejnej súťaže úspešným hospodárskym subjektom, a ktoré Poskytovateľovi poskytol Objednávateľ v pozícii zadávateľa, a to vrátane všetkých ich doplnení alebo zmien.
   7. Rovnako záväzná je pre Zmluvné strany aj Ponuka Poskytovateľa, ktorá je obsahom prílohy č. 1 tejto Zmluvy.
   8. Ak sa v tejto Zmluve uvádza pojem dielo, myslí sa tým Stavba alebo jej časť; ak sa v tejto Zmluve uvádza zmluva o dielo, myslí sa tým príslušná zmluva o dielo uzatvorená medzi Objednávateľom a dodávateľom za účelom realizácie Stavby alebo jej časti; ak sa v tejto Zmluve uvádza slovo projekt, myslí sa tým projekt modernizácie prekladiskového terminálu INTERPORT v Haniske pri Košiciach, a ak sa v tejto Zmluve uvádza dodávateľ alebo dodávatelia, prípadne zhotoviteľ alebo zhotovitelia, myslí sa tým akýkoľvek dodávateľ alebo dodávatelia, prípadne zhotoviteľ alebo zhotovitelia Objednávateľa v rámci Stavby a činností spojených so Stavbou.
2. **Predmet Zmluvy**
   1. Predmetom tejto Zmluvy je záväzok Poskytovateľa poskytnúť Objednávateľovi služby technického dozoru (**Služby**) na Stavbe v členní podľa stavebných objektov a prevádzkových súborov podľa spracovanej projektovej dokumentácie, ktorá je obsahom prílohy č. 2 tejto Zmluvy (**Projektová dokumentácia**) a v súlade s podmienkami tejto Zmluvy a záväzok Objednávateľa zaplatiť Poskytovateľovi odmenu v zmysle tejto Zmluvy.
   2. Miestom poskytovania Služieb je Stavba a iné Zmluvnými stranami dohodnuté miesto.
   3. Obsah a podmienky poskytovania Služieb vyplývajú z tejto Zmluvy.
   4. Poskytovateľ sa zaväzuje poskytovať Služby vo vlastnom mene, na vlastnú zodpovednosť a prostredníctvom odborníkov, ktorých uviedol v Ponuke (**Odborník**). Prípadná výmena Odborníka uvedeného v Ponuke je možná v súlade s podmienkami podľa bodu 5.1 tejto Zmluvy. Jednotlivé činnosti, ktoré sú obsahom Služieb podľa tejto Zmluvy budú vykonávať Odborníci určení v súpise vykonávania jednotlivých činností Poskytovateľom podľa bodu 3.8 tejto Zmluvy.
   5. Poskytovateľ je povinný začať poskytovať Služby odo dňa uvedeného v písomnej výzve Objednávateľa na začatie výkonu činnosti podľa tejto Zmluvy do splnenia poslednej povinnosti podľa tejto Zmluvy. Predpokladaná doba poskytovania Služieb je 22 mesiacov. Objednávateľ je povinný doručiť Poskytovateľovi výzvu podľa tohto bodu 2.5 tejto Zmluvy v období odo dňa 1. 3. 2025 do dňa 31. 5. 2025.
   6. Objednávateľ sa zaväzuje doporučene doručiť Poskytovateľovi do jeho sídla písomnú výzvu podľa bodu 2.5 tejto Zmluvy najmenej 14 dní pred dňom, od ktorého má Poskytovateľ začať s poskytovaním Služieb.
   7. Poskytovateľ sa zaväzuje, že jednotliví Odborníci budú poskytovať Služby v minimálnom rozsahu podľa Poskytovateľom vyplnenej prílohy č. 8 Súťažných podkladov – Návrh na plnenie kritéria (**Návrh na plnenie kritéria**), ktorý je obsahom prílohy č. 2 k tejto Zmluve s tým, že dodrží aj minimálne nasadenie odborníkov v zmysle Návrhu na plnenie kritéria.
   8. Rozsah poskytovania Služieb podľa Návrhu na plnenie kritéria nie je prípustné meniť zo subjektívnych dôvodov na strane Poskytovateľa. Rozsah poskytovania Služieb môže Objednávateľ znížiť svojim rozhodnutím, a to v prípade, ak z objektívnych dôvodov nebude možné dodržať predpokladanú dobu a rozsah poskytovania Služieb podľa Návrhu na plnenie kritéria. Poskytovateľ vyhlasuje, že v Návrhu na plnenie kritéria je už zahrnuté aj poskytovanie Služieb Poskytovateľom počas sobôt, nedieľ a sviatkov, a že Návrh na plnenie kritéria zodpovedá podľa jeho profesionálneho odhadu takému rozsahu poskytovania Služieb, ktorý bude potrebné vzhľadom na Projektovú dokumentáciu Stavby odpracovať. Ak nie je v tejto Zmluve uvedené inak, Objednávateľ neznáša riziko prekročenia rozsahu poskytovania Služieb podľa Návrhu na plnenie kritéria a Poskytovateľ nemá právo na dodatočnú odmenu v prípade prekročenia rozsahu Návrhu na plnenie kritéria. Pre vylúčenie pochybností, avšak bez toho, aby tým bolo dotknuté dojednanie vyjadrené v predchádzajúcej vete, sa uvádza, že Poskytovateľ je povinný zabezpečiť v každom prípade odpracovanie takého rozsahu poskytovania Služieb, aký je potrebný pre riadne dodržanie všetkých záväzkov Poskytovateľa podľa tejto Zmluvy, a to aj za predpokladu, že by malo dôjsť k prekročeniu rozsahu podľa Návrhu na plnenie kritéria.
   9. Všetky správy, záznamy a údaje, ako napr. mapy, grafy, konštrukčné výkresy, špecifikácie, plány, štatistiky, výpočty, databázy, softvér a podporné záznamy alebo materiály, ktoré Poskytovateľ nadobudne, vytvorí alebo pripraví počas plnenia tejto Zmluvy sú výlučným vlastníctvom Objednávateľa. Po ukončení tejto Zmluvy Poskytovateľ všetky tieto dokumenty a údaje odovzdá Objednávateľovi. Poskytovateľ nesmie bez predchádzajúceho písomného súhlasu Objednávateľa použiť ani zdieľať rozmnoženiny týchto dokumentov s treťou osobou na účely, ktoré nesúvisia s touto Zmluvou.
   10. Pokiaľ je súčasťou plnenia podľa tejto Zmluvy výsledok tvorivej duševnej činnosti autora chránený ako predmet duševného vlastníctva, Poskytovateľ poskytuje Objednávateľovi výhradnú, časovo a teritoriálne neobmedzenú licenciu na všetky spôsoby jeho použitia, vrátane ktorejkoľvek jeho časti. Poskytovateľ je v súvislosti s plnením svojich povinností a úloh povinný neporušovať autorské práva tretích osôb.
   11. Na základe tejto licencie je Objednávateľ oprávnený akokoľvek modifikovať, prepracovať, dopracovať alebo zmeniť predmet duševného vlastníctva alebo dopracovať ďalšie jeho časti a použiť ich na akékoľvek účely.
   12. Poskytovateľ udeľuje Objednávateľovi výslovný predchádzajúci súhlas na udelenie súhlasu tretej osobe na použitie predmetu duševného vlastníctva v rozsahu udelenej licencie, ako aj na postúpenie licencie.
   13. Odplata za licenciu a udelenie súhlasov podľa tohto článku tejto Zmluvy je zahrnutá v zmluvnej odmene a Poskytovateľovi nepatrí za poskytnutie tejto licencie žiadna ďalšia odmena.
3. **Povinnosti Poskytovateľa**
   1. **Všeobecné povinnosti Poskytovateľa**
      1. Poskytovateľ, Odborníci a zamestnanci Poskytovateľa sú povinní dodržiavať všeobecne záväzné právne predpisy. Poskytovateľ je zodpovedný za všetky nároky na náhradu škody vyplývajúce z porušenia takýchto všeobecne záväzných právnych predpisov.
      2. Poskytovateľ je povinný poskytovať Služby s náležitou starostlivosťou, odbornou starostlivosťou a efektívne v súlade s najlepšími profesionálnymi zvyklosťami. Objednávateľ je oprávnený kedykoľvek kontrolovať plnenie povinností Poskytovateľa podľa tejto Zmluvy.
      3. Poskytovateľ je povinný pri vykonávaní činnosti podľa tejto Zmluvy alebo v akejkoľvek súvislosti s ňou dodržiavať všeobecne záväzné právne predpisy Slovenskej republiky i európskej legislatívy, slovenské technické normy a európske normy platné v Slovenskej republike, dohodnuté technické parametre a zároveň všeobecne záväzné právne predpisy vzťahujúce sa na bezpečnosť a ochranu zdravia pri práci.
      4. Poskytovateľ je povinný rešpektovať pokyny a pripomienky Objednávateľa a v prípade nevhodnosti takýchto pokynov a pripomienok je povinný bezodkladne informovať o týchto skutočnostiach Objednávateľa.
      5. Poskytovateľ je povinný bez zbytočného odkladu Objednávateľovi písomne oznámiť všetky skutočnosti, ktoré môžu mať vplyv na plnenie povinností vyplývajúcich z tejto Zmluvy.
      6. Poskytovateľ je povinný spolupracovať s tretími subjektmi určenými Objednávateľom a umožniť im riadny výkon ich činnosti, tak aby bolo zabezpečené riadne plnenie predmetu tejto Zmluvy, prípadne akékoľvek iné skutočnosti súvisiace s realizáciou Stavby.
      7. Poskytovateľ je povinný zabezpečiť, že na subdodávateľa, Odborníkov a zamestnancov Poskytovateľa sa budú vzťahovať všetky povinnosti a požiadavky, ktoré kladie táto Zmluva na Poskytovateľa.
      8. Poskytovateľ je povinný mať uzatvorené poistenie zodpovednosti za škodu spôsobenú výkonom činností predpokladaných touto Zmluvou, a to najmenej vo výške desaťnásobku celkovej zmluvnej ceny. Poistenie podľa tohto bodu 3.1.8 tejto Zmluvy je Poskytovateľ povinný uzatvoriť najneskôr do 15-tich dní odo dňa uzatvorenia tejto Zmluvy a musí trvať počas doby plnenia tejto Zmluvy a musí zahŕňať poistenie zodpovednosti za škodu spôsobenú činnosťou nezávislého dozoru. Poskytovateľ je na výzvu Objednávateľa povinný predložiť dôkaz o splnení tejto povinnosti.
      9. Poskytovateľ po dobu poskytovania Služieb v plnej miere zodpovedá za bezpečnosť a ochranu zdravia všetkých osôb podieľajúcich sa na ich poskytovaní, zabezpečenie ich vybavenia ochrannými prostriedkami, ďalej Poskytovateľ zodpovedá za výkon odborne spôsobilých osôb, dodržiavanie zákonníka práce, prevozu technických zariadení a vybavenia, a za dodržiavanie stanovených prevádzkových a organizačných podmienok; Poskytovateľ je v rámci svojho záväzku tiež povinný zaistiť, aby boli pri poskytovaní Služieb dodržané všetky právne predpisy vzťahujúce sa na bezpečnosť a ochranu zdravia pri práci.
      10. Pokiaľ dôjde činnosťou Poskytovateľa k spôsobeniu škody Objednávateľovi alebo jeho subjektom z titulu opomenutia, nedbanlivosti alebo neplnením podmienok vyplývajúcich zo zákona alebo iných noriem alebo vyplývajúcich z tejto Zmluvy, je Poskytovateľ povinný bez zbytočného odkladu túto škodu odstrániť, a ak to nie je možné, tak finančne nahradiť; všetky náklady s tým spojené znáša Poskytovateľ.
      11. Poskytovateľ je povinný strpieť výkon kontroly/auditu kedykoľvek počas platnosti a účinnosti tejto Zmluvy, a to oprávnenými osobami na výkon tejto kontroly/auditu a poskytnúť im všetku potrebnú súčinnosť.
      12. Poskytovateľ je povinný byť ku dňu uzatvorenia tejto Zmluvy zapísaný v registri partnerov verejnej správy v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších právnych predpisov a po celú dobu trvania tejto Zmluvy udržiavať tento zápis, uvedené platí aj pre subdodávateľov Poskytovateľa.
      13. Poskytovateľ je povinný konať vždy lojálne a nestranne a v súlade s pravidlami profesionálnej etiky, ako aj s primeranou diskrétnosťou. Zároveň je Poskytovateľ povinný predchádzať konfliktu záujmov s Objednávateľom a o jeho prípadnom vzniku informovať Objednávateľa.
      14. Poskytovateľ je povinný viesť a uchovávať presné záznamy a evidenciu týkajúcu sa poskytovania Služieb, a to v takej forme a takým spôsobom, ktorý je spôsobilý jednoznačne preukázať skutočne vykonané činnosti jednotlivých Odborníkov. Objednávateľ je kedykoľvek oprávnený skontrolovať tieto záznamy a evidenciu a vyhotoviť si ich kópie.
      15. Poskytovateľ je povinný počas doby poskytovania Služieb vyhotovovať priebežné mesačné správy, ktoré je povinný predložiť Objednávateľovi najneskôr do 10-teho dňa mesiaca nasledujúceho po mesiaci, ktorého sa priebežná správa týka.
   2. **Povinnosti Poskytovateľa pred začatím realizácie Stavby**
      1. Pred začatím realizácie Stavby je Poskytovateľ povinný:
         1. preštudovať všetky dokumenty, ktoré sú potrebné pre poskytovanie Služieb podľa tejto Zmluvy, ako sú Projektová dokumentácia vrátane dokladovej časti a príslušné realizačné zmluvy jednotlivých dodávateľov Objednávateľa, vrátane oceneného výkazu/ov výmer a ostatných ich príloh, súťažných podkladov pre výber dodávateľov Objednávateľa, rozhodnutia, povolenia, stanoviská a opatrenia príslušných orgánov, vrátane záväzných stanovísk dotknutých organizácii a účastníkov konaní,
         2. preveriť pred samotným odovzdaním kompletnosť, úplnosť a kvalitu dokumentácie diela alebo jeho časti v zmysle článku č. 3.2.1.1 a všetky nezhody okamžite oznámiť Objednávateľovi,
         3. odsúhlasiť dodávateľom pracovné priestory (stavenisko a ďalšie priestory, na ktoré môžu dodávatelia získať prístup), na ktoré sú dodávatelia povinní obmedziť svoju činnosť,
         4. pred začatím využívania miestnych, resp. účelových komunikácii zabezpečiť ich prehliadku za účasti zainteresovaných subjektov a vyhotoviť o tom záznam s fotodokumentáciou (videodokumentáciou) a jednoznačným technickým popisom, ktoré budú autorizované Zhotoviteľom, Objednávateľom a Dozorom objednávateľa,
         5. zúčastniť sa procesu vytýčenia staveniska,
         6. poskytnúť potrebnú súčinnosť Objednávateľovi a dodávateľom pri vybavovaní povolení na využívanie verejných priestorov a pozemkov podľa stavebných povolení, príp. susedných nehnuteľností, ak je to potrebné,
         7. prevziať všetku dokumentáciu od Objednávateľa a oboznámiť sa s dokumentáciou a všetkými skutočnosťami, ktoré na Stavbe nastali od začiatku lehoty výstavby až do doby nadobudnutia účinnosti tejto Zmluvy,
         8. zvolať odovzdanie Staveniska; pred začatím stavebných prác na stavenisku je potrebné, aby Poskytovateľ v mene stavebníka záznamom o odovzdaní a prevzatí staveniska (formulár zabezpečí stavebník) odovzdal stavenisko dodávateľom Objednávateľa s tým, že koordinátora dokumentácie podľa ust § 5 nariadenia vlády č. 396/2006 Z. z. bude vykonávať spracovateľ projektovej dokumentácie a koordinátora bezpečnosti podľa ust. § 6 nariadenia vlády č. 396/2006 Z. z. pre stavenisko bude vykonávať autorizovaný bezpečnostný technik Poskytovateľa, ktorý zabezpečí pred zriadením staveniska vypracovanie plánu bezpečnosti a ochrany zdravia pri práci podľa ust. § 5 ods. (2) písm. b) nariadenia vlády č. 396/2006 Z. z.; taktiež Poskytovateľ v mene stavebníka pred začatím prác predloží inšpektorátu práce, v ktorého územnom obvode sa stavenisko nachádza, oznámenie podľa prílohy č. 3 tejto Zmluvy.
   3. **Povinnosti Poskytovateľa v priebehu realizácie Stavby**
      1. V priebehu realizácie Stavby je Poskytovateľ povinný:
         1. v súvislosti so stavebným denníkom a montážnymi denníkmi vykonať kontrolu včasného zavedenia stavebných denníkov a montážnych denníkov s potvrdením dňa začatia prác jednotlivých častí diela; kontrolovať riadne vedenie stavebných denníkov a ich predpísaných príloh a montážnych denníkov; zapisovať do stavebného denníka a montážnych denníkov nedostatky zistené v priebehu prác, požiadavky na ich odstránenie a ďalšie skutočnosti dôležité pre zhotovenie diela a bez meškania upozorniť na ne Objednávateľa; sledovať obsah stavebného denníka a montážnych denníkov a k zápisom pripájať svoje súhlasné alebo nesúhlasné stanovisko; ak Poskytovateľ nesúhlasí s obsahom zápisu v stavebnom denníku alebo montážnom denníku, resp. sa má vyjadriť k nejakému problému, ktorý dodávateľ Objednávateľa zapísal do stavebného denníka alebo montážneho denníka, musí sa k nemu vyjadriť, a to v stavebnom denníku alebo montážnom denníku do 3-och pracovných dni s uvedením odôvodnenia; v prípade, že problém presahuje jeho kompetencie, oznámi to bez meškania Objednávateľovi; do stavebného denníka alebo montážneho denníka zapíše ďalší postup riešenia; po preverení prác, ktoré budú zakryté, alebo sa stanú neprístupné, musí Poskytovateľ vyhotoviť fotodokumentáciu a do stavebného denníka alebo montážneho denníka jednoznačne zapísať, či dáva súhlas na pokračovanie v ďalších prácach, ktoré prekryjú tieto konštrukcie,
         2. zúčastniť sa na kontrolnom zameraní terénu dodávateľmi pred začatím realizácie stavebnej časti a zabezpečiť, aby súlad, resp. nesúlad terénu s meraním v projekte bol zapísaný do stavebného denníka; v prípade disproporcií medzi meraniami informuje Objednávateľa a požiada Objednávateľa o rozhodnutie; k žiadosti o rozhodnutie Objednávateľa vždy pripojí svoje stanovisko/návrh riešenia so zdôvodnením,
         3. kontrolovať, či dodávatelia oznamujú príslušným orgánom údaje vyplývajúce z rozhodnutí, povolení, stanovísk a opatrení príslušných orgánov v termínoch v nich určených,
         4. spolupracovať s dodávateľmi formou úprav a odsúhlasenia pri tvorbe systému zabezpečenia kvality diela, kontrolného a skúšobného plánu, vyvolanej zmene dokumentácie, výbere materiálov, technologických zariadení, časovom pláne realizácie diela, dokumentácie dodávateľov a o kvalite,
         5. odsúhlasovať, zamietať či odvolávať osobu navrhnutú dodávateľmi za ich predstaviteľa, alebo osobu, ktorú takýto predstaviteľ chce poveriť vykonávaním určitých činností a spolupracovať s takýmto predstaviteľom dodávateľov; vyjadrovať sa k dobe realizácie prác na stavenisku,
         6. archivovať všetku dokumentáciu o projekte a písomnosti týkajúce sa projektu, bez ohľadu na to, či ide o dokumentáciu, ktorú vyhotovujú dodávatelia alebo dokumenty, ktoré dodávatelia zabezpečujú, alebo ich získali v rámci vykonávania svojej činnosti na základe tejto Zmluvy (túto odovzdá pri, resp. pred skončením svojej činnosti Objednávateľovi),
         7. sledovať a zabezpečiť dodržiavanie podmienok rozhodnutí, povolení, stanovísk a opatrení príslušných orgánov počas realizácie diela,
         8. sledovať a zabezpečiť vykonanie prác v súlade s právnymi predpismi, STN vydanými pre príslušné práce, rozhodnutiami, povoleniami, stanoviskami a opatreniami príslušných orgánov, podmienkami zmlúv uzatvorených s dodávateľmi Objednávateľa, dokumentácie a dokumentov Objednávateľa, v prípade že oproti dodanej dokumentácii existuje efektívnejšie riešenie realizácie diela, prípadne časti diela, má tieto skutočnosti predložiť na posúdenie Objednávateľovi a Autorskému dozoru objednávateľa,
         9. sledovať, kontrolovať a zabezpečiť kvalitu vykonaných prác a technológiu realizovaných prác v súlade s platnými technickými normami, zmluvami uzatvorenými s dodávateľmi a právnymi predpismi; v prípade zistenia, že technologické zariadenia, materiály alebo práce sú chybné alebo inak nezodpovedajú s vyššie menovaným, oznámiť dodávateľom Objednávateľa ich odmietnutie s udaním dôvodu a vydávať dodávateľom objednávateľa príkazy na opravné práce,
         10. kontrolovať a merať množstvá jednotlivých položiek podľa výkazu/ov výmer, kvalitu vykonaných prác a ich súlad s Projektovou dokumentáciou, dokumentáciou a dokumentmi Objednávateľa, odsúhlasiť vecnú správnosť fakturačných podkladov Dodávateľov Objednávateľa s ohľadom na projektovú dokumentáciu, dokumenty Objednávateľa a výkazy výmer, faktúry dodávateľov Objednávateľa musia obsahovať minimálne: (a) zisťovací/preberací protokol podľa vzoru, ktorý im dodal Objednávateľ, (b) položkový rozpočet s fakturovaným množstvom a s uvedením zostávajúcej fakturácie, (c) fotodokumentáciu daného fakturovaného celku, (d) zákres fakturovaného celku do príslušnej projektovej dokumentácie (vyznačenie fakturovanej časti vo výkrese),
         11. zabezpečiť dokladovanie zmien v množstvách, kvalite a iných vlastnostiach položiek, v úrovniach alebo rozmeroch v zmenách geológie oproti základnej projektovej dokumentácii, odsúhlasiť ich opodstatnenosť a odôvodnenie v stavebnom denníku, kontrolovať hlbinné zakladanie, kontrolovať sklony zemného telesa, rýchlosť sypania, ak je to aplikovateľné,
         12. zabezpečiť vykonávanie skúšok predpokladaných jednotlivými zmluvami o dielo uzatvorenými s dodávateľmi Objednávateľa, resp. vyžadovať vykonávanie skúšok od dodávateľov, zabezpečiť kontrolovanie vykonávania skúšok Zhotoviteľa, pripájať svoj podpis na záznamy o vykonávaní skúšok,
         13. kontrolovať, či Dodávatelia priebežne sledujú skutočné geologické podmienky na stavenisku a porovnávať ich s predpokladanými v prieskumoch v projektovej dokumentácii,
         14. v prípade potreby udeliť dodávateľom Objednávateľa pokyn vo vzťahu k prípadným rozdielom s ohľadom na zakladanie objektov,
         15. spolupracovať s príslušnými orgánmi v priebehu realizácie diela tak, aby nedošlo k zbytočným rozporom, ktoré by mohli mať vplyv na cenu, termín ukončenia, pripadne odovzdanie do užívania,
         16. zabezpečovať koordináciu činností prípadných iných zhotoviteľov Objednávateľa s činnosťami vykonávanými Poskytovateľom,
         17. dbať na včasné a sústavné predkladanie a doplňovanie dokumentácie, podľa ktorej sa dielo vykonáva a evidenciu vykonávaných časti diela; kontrolovať zakresľovanie zmien vykonaných oproti Projektovej dokumentácii, projektovej dokumentácii pre stavebné povolenie a realizačnej dokumentácii do dokumentácie skutočného realizovania a svojim podpisom potvrdzovať jeho správnosť,
         18. zabezpečiť, aby dodávatelia Objednávateľa obdržali potrebné podklady či potrebné pokyny v primeranom čase,
         19. udeliť dodávateľom Objednávateľa pokyn na postúpenie práv zo subdodávky,
         20. vydávať dodávateľom Objednávateľa pokyny týkajúce sa spolupráce,
         21. kontrolovať realizačnú dokumentáciu v súlade s podmienkami jednotlivých zmlúv o dielo uzatvorených s dodávateľmi Objednávateľa,
         22. schvaľovať vývesné štíty, nápisy vývesné tabule a pod., ktoré budú chcieť dodávatelia Objednávateľa umiestniť na stavenisku, s ohľadom na ich obsah, dizajn a estetický návrh, umiestnenie a pripevnenie a udeľovať dodávateľom Objednávateľa pokyny na inštalovanie vývesných štítov, nápisov, vývesných tabúľ a pod., ktoré bude požadovať Objednávateľ,
         23. predkladať na odsúhlasenie Objednávateľovi doplnky a zmeny zmlúv o dielo s dodávateľmi, ktoré menia náklady, termíny alebo technické parametre s vlastným vyjadrením a odporúčaním, zdôvodnením na odsúhlasenie po predchádzajúcej dohode o obsahu dodatku s Objednávateľom; navrhovať na podnet Objednávateľa dodávateľom Objednávateľa uskutočnenie zmien diela a postupovať pri zmenách diela podľa pokynov Objednávateľa; oznámiť dodávateľom Objednávateľa schválenie alebo zamietnutie návrhu dodávateľov Objednávateľa na zmenu diela; ak sa v dôsledku zmien navrhnutých dodávateľmi Objednávateľa má zvýšiť cena diela, Poskytovateľ môže schváliť takéto zmeny diela len s predchádzajúcim písomným súhlasom Objednávateľa; pri každej zmene je Poskytovateľ povinný dôsledne sledovať súlad oceňovania zmeny s príslušnou zmluvou o dielo a výkazom výmer, a to tak pri náraste ceny, ako aj pri znížení ceny v dôsledku zmeny diela;
         24. bezodkladne informovať Objednávateľa o všetkých závažných skutočnostiach pri vykonávaní diela, vyžadovať od neho včasné rozhodnutia; ihneď po obdŕžaní rozhodnutia Objednávateľa upovedomiť ostatných účastníkov vykonávania diela (zápis do stavebného denníka alebo montážneho denníka),
         25. udeľovať dodávateľom Objednávateľa pokyny potrebné pre realizáciu diela a odstránenie akýchkoľvek chýb v súlade s príslušnou zmluvou o dielo,
         26. postupovať pri delegovaní svojich právomocí na asistentov v súlade so zmluvou o dielo,
         27. postupovať pri odsúhlasovaní alebo rozhodovaní o akejkoľvek záležitosti, ktorá patrí podľa príslušnej zmluvy o dielo do kompetencie Poskytovateľa,
         28. v odôvodnených prípadoch, resp. na podnet Objednávateľa požadovať od dodávateľov meranie prác alebo sám uskutočniť meranie prác,
         29. určovať cenu diela oceňovaním,
         30. odsúhlasovať s dodávateľmi alebo rozhodovať o spotrebovaných množstvách energie, vody a ďalších médií a služieb a čiastkach splatných za tieto služby Objednávateľovi, ak budú dodávatelia hradiť na základe rozhodnutia Objednávateľa tieto platby na základe faktúr Objednávateľovi,
         31. vykonávať operatívne kontroly vykonávania diela a operatívne porady; kontrolovať kvalitu a rozsah dodávok a vykonaných prác, ich zhodu s dokumentáciou a podmienkami príslušnej zmluvy o dielo; prípadný nesúlad s podmienkami príslušnej zmluvy o dielo okamžite oznámiť Objednávateľovi,
         32. sledovať metódy a opatrenia dodávateľov za účelom realizácie diela a vyžiadať si za týmto účelom od dodávateľov podrobnosti o týchto metódach a opatreniach v súlade s príslušnou zmluvou o dielo,
         33. kontrolovať postup prác podľa príslušného harmonogramu a revidovaného harmonogramu, pravidelne každý piatok alebo posledný pracovný deň v týždni predložiť Objednávateľovi v elektronickej podobe plán práce na nasledujúci týždeň, v ktorom budú uvedené minimálne nasledovné údaje: a) zoznam osôb určených na plnenie tejto Zmluvy, ktorí budú v danom týždni vykonávať činnosti stavebného dozoru, b) popis vykonávanej činnosti na každý deň pre kľúčových expertov a každého experta/odborníka s uvedením miesta výkonu a času výkonu, c) iné údaje podľa požiadaviek Objednávateľa; týždenný plán práce musí byť v súlade harmonogramom prác dodávateľov;. v prípade akejkoľvek zmeny oproti predloženému týždennému plánu práce, je Poskytovateľ povinný túto zmenu bezodkladne oznámiť e-mailom Objednávateľovi,
         34. upozorňovať Objednávateľa na prípadné neplnenie týchto termínov, upozorňovať dodávateľov na nesúlad príslušného harmonogramu s príslušnou zmluvou o dielo a vyžadovať predloženie revidovaného harmonogramu, prípadne určovať dodávateľom aké revidované metódy majú prijať a pripravovať podklady na uplatnenie sankcií podľa príslušnej zmluvy o dielo; v prípade, ak dodávateľ oznámi Poskytovateľovi pravdepodobné zvláštne budúce udalosti alebo okolnosti, ktoré by mohli negatívne ovplyvniť vykonávanie diela, vyžiadať si predloženie odhadu predpokladaného dopadu budúcej udalosti alebo okolnosti,
         35. dohliadať na dodržiavanie priestorového umiestenia jednotlivých objektov,
         36. spolupracovať s dodávateľmi na prípadnom odstránení nedostatkov zistených v dokumentácii a o zistených skutočnostiach informovať Objednávateľa a žiadať o rozhodnutie,
         37. preverovať, kontrolovať a vyžadovať, aby dodávatelia vykonali predpísané a dohodnuté skúšky materiálov, konštrukcií, prác, technologických zariadení, požadovať, aby sa skúšok zúčastnila Objednávateľom poverená osoba, ak to považuje za potrebné, vyžadovať doklady a kontrolovať výsledky, či preukazujú požadovanú kvalitu prác, zúčastňovať sa odberov vzoriek, vyžadovať od Dodávateľov ďalšie vzorky v prípade zmeny diela, robiť náhodné kontroly vykonaných skúšok, nariadiť opakovanie skúšok v súlade s príslušnou zmluvou o dielo, požadovať vykonanie ďalších skúšok, ak to považuje za nevyhnutné po odstránení chyby alebo nedorobku, zapisovať tieto skutočnosti do stavebného denníka a montážneho denníka a v prípade nevyhovujúcich výsledkov skúšok vyvodiť dôsledky podľa závažnosti zavinenia (až po odstránenie prac) v rámci svojich oprávnení a bez omeškania to oznámiť Objednávateľovi,
         38. sledovať a vyžadovať, aby spolu s dodávkou materiálov, technologických zariadení a konštrukcií bola dodaná predpísaná dokumentácia a doklady (certifikáty, preukázanie zhody, manuál údržby a obsluhy), najmä doklady o ich kvalite; bez omeškania oznámiť Objednávateľovi jej nedodanie, resp. nevydať dodávateľom preberací protokol, kým tieto nebudú dodané,
         39. kontrolovať, či dodávatelia správne uskladňujú materiály, konštrukcie, zariadenia, technologické zariadenia, a pod.; pri preberaní kontrolovať úplnosť, nepoškodenosť dodávky a úplnosť dokumentácie; koordinovať časovú a priestorovú nadväznosť jednotlivých činnosti; v prípade zistených nedostatkov žiadať okamžitú nápravu od dodávateľov,
         40. vyžadovať od dodávateľov týždenné správy o postupe prác vrátane BOZP a Geodetických činností a podrobné údaje o počte pracovníkov dodávateľov v jednotlivých profesiách, o ich činnosti a počte každého z typov zariadenia dodávateľov na stavenisku v súlade s príslušnou Zmluvou o dielo a na žiadosť Objednávateľa preverovať správnosť vybraných údajov a informácii obsiahnutých v týchto správach,
         41. Predkladať Objednávateľovi priebežné správy o činnosti; priebežné správy o činnosti budú monitorovať priebeh činnosti za predchádzajúce mesiace vrátane BOZP a Geodetických činností a budú predkladané mesačne, minimálne v obsahovom zložení uvedenom nižšie; správy budú predkladané vždy do 10-tich dní po ukončení obdobia, za ktoré sa správa podáva; v správach budú uvedené minimálne nasledovné údaje: názov stavby (diela), časové obdobie, za ktoré je priebežná správa vypracovaná, základné údaje, stručný popis, plnenie zmluvy o dielo, plnenie tejto Zmluvy, popis postupu stavebných prác, kontrola harmonogramu prác dodávateľov a výhľad na ďalšie obdobie (kritická cesta), grafické znázornenia finančného a fyzického plnenia zmluvy o dielo, problémy na diele a ich riešenie, riziká a odporúčania Poskytovateľa, fotografické prílohy, prehľad o vyzískanom materiáli a o jeho naložení, tabuľka preberacích konaní, predčasných užívaní a kolaudačných rozhodnutí, dokumentácia, ktorú poskytovateľ vedie počas jeho činnosti na diele, záznamy v stavebnom denníku, ďalšie body podľa uváženia Poskytovateľa alebo požiadaviek Objednávateľa,
         42. vyžadovať od dodávateľov podrobnosti o každej nehode, a to čo najrýchlejšie po tom, ako k nej došlo,
         43. zabezpečovať nahlásenie archeologických nálezov alebo iných historických pamiatok v zmysle všeobecne záväzných právnych predpisov a udeľovať dodávateľom pokyny ako má s takýmito nálezmi zaobchádzať,
         44. spolupracovať s pracovníkmi dodávateľov pri zabezpečení opatrení na odvrátenie alebo obmedzenie škôd pri ohrození diela alebo jeho časti živelnými pohromami,
         45. sledovať spôsob a postup uskutočňovania prác tak, aby sa zaručila bezpečnosť a ochrana zdravia pri práci,
         46. zúčastňovať sa prípadných stretnutí so zástupcami príslušných orgánov týkajúcich sa stavebnej časti projektu,
         47. dohliadať na realizáciu environmentálnych opatrení určených projektovou dokumentáciou,
         48. bezodkladne oznámiť dozoru Dodávateľov a Objednávateľovi zistenia, ktoré by mohli mať negatívne vplyvy na životné prostredie,
         49. kontrolovať evidenciu o množstve a druhu odvážaného odpadu zo staveniska, uchovávať rovnopisy dokumentov o odovzdaní a uložení odpadu a sutiny osobám oprávneným nakladať s odpadom podľa Zákona č. 79/2015 Z. z o odpadoch a o zmene a doplnení niektorých zákonov v znení neskorších predpisov a tieto na požiadanie odovzdať Objednávateľovi,
         50. udeľovať dodávateľom pokyny v prípade nepredvídateľných prírodných podmienok a preverovať priaznivosť prírodných podmienok v jednotlivých častiach Stavby,
         51. navrhovať voči dodávateľom požiadavku na odvolanie ktoréhokoľvek ich pracovníka, vrátane predstaviteľa dodávateľa, ktorý: a) trvalo koná nesprávne alebo nedbanlivo, b) plní svoje povinnosti nekompetentne alebo nedbanlivo, c) porušuje niektoré ustanovenia príslušnej zmluvy o dielo alebo právne predpisy, alebo d) sa trvalo správa tak, že to ohrozuje bezpečnosť, zdravie alebo ochranu životného prostredia,
         52. kontrolovať a vyžadovať od dodávateľov, aby nepoškodzovali verejný a súkromný majetok, priestranstvo a komunikácie, ako i podzemné vedenia; v prípade vzniknutých škôd zisťuje ich príčiny, rozsah a predbežné náklady na ich odstránenie,
         53. kontrolovať a vyžadovať od dodávateľov, aby po ukončení prác uviedli verejné priestranstvá a komunikácie do pôvodného stavu, resp. do súladu s požiadavkami rozhodnutí, povolení, stanovísk a opatrení príslušných orgánov,
         54. upozorňovať dodávateľov zápisom do stavebného denníka alebo montážneho denníka na všetky okolnosti, ktoré môžu spôsobiť zníženie kvality diela, pokiaľ' sú mu známe a zabezpečiť ich odstránenie, kontrolovať dodržiavanie technologických postupov, dodržanie bezpečnostných predpisov a v prípade zistenia nedostatkov požadovať nápravu; pri hrubých porušeniach technologickej disciplíny, porušení bezpečnostných predpisov, pri možnosti výskytu škôd, zabudovaní nevhodných materiálov, dielov, resp. konštrukcii Poskytovateľ zabezpečí nápravu a bezodkladne toto oznámi Objednávateľovi,
         55. v prípade zistenia, že dodávatelia nesplnili akúkoľvek povinnosť podľa príslušnej zmluvy o dielo, vyzvať ho, aby túto povinnosť splnili, a/alebo odstránili následky jej porušenia v stanovenom primeranom čase,
         56. oznamovať dodávateľom nárok Objednávateľa na akúkoľvek platbu alebo na predlženie záručnej doby bez zbytočného odkladu po tom, ako sa dozvie o skutočnostiach či okolnostiach zakladajúcich takýto nárok Objednávateľa súlade s príslušnou zmluvou o dielo,
         57. kontrolovať dokumenty a príslušné záznamy odôvodňujúce nároky dodávateľov, prípadne vyžiadať si ďalšie potrebné informácie, posúdiť odôvodnenosť a primeranosť požiadaviek dodávateľov a bezodkladne oznámiť záver svojho posúdenia Objednávateľovi,
         58. spracovávať pravidelné správy o stave na stavenisku s vecným časovým a finančným plnením harmonogramu, ako aj vyhodnotením priebehu vykonávania diela, dodržiavania zmluvných dokumentov, prípadnými zmenami, doplnkami ako aj zdôvodnením neplnenia jednotlivých častí príslušnej zmluvy o dielo v nasledovných termínoch raz za mesiac; na konci vykonávania diela; vypracovať špeciálne správy k sporným otázkam alebo udalostiam, ktoré sa v priebehu vykonávania diela vyskytnú; pripravovať pre Objednávateľa podklady pre štatistickú evidenciu, prípadne správy o priebehu realizácie,
         59. postupovať pri vydávaní potvrdení faktúr (platieb) v súlade s príslušnou zmluvou o dielo; predkladať Objednávateľovi súpis uskutočnených prác a konečný súpis uskutočnených prác predložený dodávateľmi bez zbytočného odkladu od ich predloženia Poskytovateľovi,
         60. kontrolovať správnosť, oprávnenosť a opodstatnenosť fakturácie Zhotoviteľa v súlade s podmienkami Zmluvy o dielo. Predkladať Objednávateľovi podľa Zmluvy o dielo ním odsúhlasené faktúry Zhotoviteľa vo forme potvrdenia faktúry: raz za Mesiac potvrdenie čiastkovej faktúry; potvrdenia konečnej faktúry Prílohou týchto potvrdení bude príslušný Súpis uskutočnených prác,
         61. v prípade odstúpenia Objednávateľa od zmluvy o dielo odsúhlasiť alebo určiť hodnotu prác, technologických zariadení a dokumentácie a všetkých ďalších platieb splatných dodávateľom za vykonané práce v súlade s príslušnou zmluvou o dielo,
         62. v prípade odstúpenia ktorejkoľvek zmluvnej strany od zmluvy o dielo vydať dodávateľom pokyn, aké práce má vykonať na ochranu života alebo majetku, alebo pre bezpečnosť staveniska,
         63. vyhotoviť a predkladať Objednávateľovi najmä, nie však výlučne, tieto zápisy: a) zápis zo stavebného denníka o výsledku kontroly diela alebo jej časti, ktorá bude v ďalšom priebehu zakrytá, b) zápis *z* kontrolnej porady, c) podklady k odsúhlaseniu stavebnej zmeny, d) zápis z prerokovania stavebnej zmeny, e) protokol o schválení stavebnej zmeny, f) doklad o vykonaní kontroly oceňovacích podkladov, g) kontrola platobných dokladov, h) zápis o odovzdaní a prevzatí diela alebo jeho časti, i) preberacie protokoly o odovzdaní a prevzatí verejnej práce v súlade so zákonom o verejných prácach, j) doklad o potvrdení odstránenia vád a nedostatkov a k) mesačné vyhodnotenie harmonogramu,
         64. organizovať, viesť a vykonávať zápis z pravidelných kontrolných dní, ktoré budú vykonávané podľa potrieb na stavenisku, minimálne však 1 krát za 7 dní (tzv. malý kontrolný deň); z každého kontrolného dňa doručovať zápisy z kontrolného dňa Objednávateľovi, a to najneskôr v nasledujúci pracovný deň po kontrolnom dni; v prípade odchýlky od projektu riešiť túto problematiku s projektantom a zástupcom Objednávateľa tak, aby sa najneskôr do 3-och dní vytvorilo riešenie; v prípade, že z charakteru konkrétneho problému nie je možné dodržať túto lehotu, Poskytovateľ je povinný informovať o tom Objednávateľa najneskôr do 1-ného pracovného dňa,
         65. ak Objednávateľ neurčí inak, zvolať minimálne 1 krát za mesiac kontrolné dni diela za účasti zástupcov Objednávateľa, dodávateľov, príp. ich subdodávateľov (tzv. veľký kontrolný deň), a prípadne ďalších orgánov, resp. organizácii (ak je to k riešeniu niektorých problémov potrebné); Poskytovateľ vyhotoví a doručí Objednávateľovi zápis z týchto kontrolných dní, a to najneskôr do 3 dní po kontrolnom dni;
         66. na podnet Objednávateľa dať dodávateľom pokyn, aby prerušil práce, príp. aby pokračoval v práci v súlade s článkami príslušnej zmluvy o dielo; po vydaní povolenia na pokračovanie v práci vykonať kontrolu diela v súlade so zmluvou o dielo.
   4. **Povinnosti Poskytovateľa po realizácii Stavby**
      1. Po realizácie Stavby je Poskytovateľ povinný:
         1. včas vyžiadať od Zhotoviteľa a skontrolovať doklady potrebné pre odovzdanie a prevzatie diela alebo jeho časti do prevádzky a zabezpečiť ich súlad s podmienkami právoplatného stavebného povolenia a projektovou dokumentáciou, schválenou stavebným úradom v stavebnom konaní,
         2. preveriť pred samotným odovzdaním kompletnosť, úplnosť a kvalitu odovzdávaného diela alebo jeho časti do užívania,
         3. určiť dátum skúšok, ak to predpokladá zmluva o dielo a opakovania neúspešných skúšok, resp. v prípade neúspešných preberacích skúšok postupovať v súlade so zmluvou o dielo,
         4. zúčastňovať sa vykonaných skúšok počas vykonávania diela a navrhnúť kontrolné, prípadne nové skúšky, ktoré je potrebné uskutočniť ku kolaudačnému konaniu, či opakovanie akejkoľvek skúšky; ak skúšky nevyhovujú predpísaným parametrom, resp. pri podozrení na nekvalitu niektorých prác, nariadiť nové kontrolné skúšky materiálov, resp. ukončených prác a v prípade nevyhovujúcich výsledkov nariadiť výmenu konštrukcií, a/alebo technologických zariadení; po hodnotení výsledkov skúšok Poskytovateľ zoberie do úvahy dopad akéhokoľvek užívania diela Objednávateľom na prevádzkové alebo iné vlastnosti diela, alebo ktorejkoľvek jeho časti,
         5. v prípade prehlásenia zhotoviteľa o ukončení diela a jeho kompletnosti (alebo časti diela) v lehote do 7-ich dní zvolať odovzdávacie a preberacie konanie diela, alebo časti diela s účasťou dodávateľ, Objednávateľ, budúci správca, autorský dozor, prípadne iný personál v zmysle osobitných predpisov.
         6. zabezpečiť, aby pri preberacom konaní bol prítomný Objednávateľ, Objednávateľom poverená osoba, autorský dozor (projektant), budúci užívateľ, prípadne príslušný orgán, ak to vyžadujú právne predpisy,
         7. postupovať pri vydávaní preberacieho protokolu dodávateľom v súlade s príslušným článkom zmluvy o dielo. (vzor preberacieho protokolu poskytne Objednávateľ),
         8. v prípade neprevzatia diela alebo jeho časti, zabezpečiť vyhotovenie zápisu, v ktorom sa vyjadria účastníci preberacieho konania, uvedú sa dôvody neprevzatia diela alebo jeho časti, určiť po dohode s Objednávateľom náhradný termín odovzdania a preberania, sankcie a pod.
         9. oznámiť akékoľvek zistené vady alebo nedorobky dodávateľom v súlade s príslušným článkom zmluvy o dielo,
         10. odsúhlasiť alebo stanoviť zodpovedajúce zníženie ceny diela, ak dodávateľ neodstráni vadu alebo nedorobok v súlade s príslušným článkom zmluvy o dielo,
         11. spolupracovať s dodávateľom pri zisťovaní vád v súlade s príslušným článkom zmluvy o dielo,
         12. kontrolovať a vyžadovať odstránenie vád a nedorobkov z preberacieho protokolu v dohodnutom termíne; v prípade neplnenia týchto termínov zo strany dodávateľa pripraviť a odovzdať Objednávateľovi podklady pre uplatnenie zmluvných sankcií,
         13. prekontrolovať, či dodávateľ zabezpečil všetky potrebné podklady a práce tak, aby mohlo byť kolaudačné konanie bez problémov ukončené a vydané právoplatné kolaudačné rozhodnutie, v prípade zistenia nedostatkov požadovať nápravu,
         14. kontrolovať vypratanie staveniska dodávateľmi, požadovať nápravu nedostatkov,
         15. kontrolovať a evidovať všetky doklady, dokumenty tvoriace dokumentáciu, rozhodnutia, povolenia, opatrenia a stanoviská príslušných orgánov, ktoré dodávateľ odovzdáva v priebehu výstavby a v procese odovzdávania a prevzatia diela, resp. ich zabezpečiť,
         16. poskytovať Objednávateľovi súčinnosť v rámci riešenia reklamácie s dodávateľom, po tom čo mu bude zo strany Objednávateľa táto požiadavka na súčinnosť oznámená, a to za nasledovných podmienok:
             1. Poskytovateľ je povinný poskytnúť Objednávateľovi súčinnosť v súlade s bodom 3.4.1.16 od oznámenie reklamácie až do jej vyriešenia, v prípade ak sa bude reklamovaná vada vzťahovať na konkrétneho Odborníka v rámci štruktúry Poskytovateľa, sa Poskytovať zaväzuje, pri riešení reklamácie, zabezpečiť prítomnosť tohto Odborníka,
             2. povinnosť Poskytovateľa poskytnúť Objednávateľovi súčinnosť trvá počas celej záručnej doby,
             3. Poskytovateľom poskytnutá súčinnosť bude Objednávateľom preplácaná na základe skutočne odpracovaných hodín Poskytovateľom, pričom odmena za jednu hodinu práce vo forme poskytnutej súčinnosti Poskytovateľa sa rovná odmenám stanoveným v bode 7 tejto Zmluvy, a to s prihliadnutím na jednotlivých Odborníkov.
   5. **Povinnosti zodpovedného geodeta Poskytovateľa**
      1. Pred začatím realizácie stavebnej časti je zodpovedný geodet Poskytovateľa povinný vykonať najmä nasledovné geodetické práce:
         1. vykonať podrobnú hĺbkovú kontrolu všetkých údajov vytyčovacích výkresov, najmä súradníc, výšok, uhlov, smerov, dĺžok, súradnicového a výškového systému miestopisov a pod.; posúdiť vhodnosť a správnosť naviazania prác a osi na vytyčovaciu sieť; dohliadnuť, aby vytyčovacie výkresy obsahovali všetky potrebné údaje podľa STN, kontrolovať správnosť vstupných údajov; dohliadať, aby vytyčovacie výkresy objektov nachádzajúcich sa vo vzájomnej blízkosti boli skoordinované, zabezpečiť odstránenie chýb a doplnenie údajov vytyčovacích výkresov, resp. tabelogramov,
         2. zúčastniť sa vytýčenia obvodu staveniska dodávateľmi v zmysle geometrických plánov a dohliadať na to, aby dodávatelia vykonali ich stabilizáciu, a aby nedošlo k záberu mimo pozemkov podľa podkladov, ak je to aplikovateľné,
         3. zabezpečiť protokolárne odovzdanie HB (hlavní bod), CHB (charakteristický bod), HVB (hlavní výškový bod), PB (podrobný bod), lomových bodov, vytyčovacej siete a obvodu staveniska dodávateľovi,
         4. dohliadať, aby pred začatím prác vykonal dodávateľ kontrolné merania terénu, zúčastniť sa ho a zabezpečiť, aby súhlas, resp. nesúhlas terénu s projektovou dokumentáciou bol premietnutý do záznamu v stavebnom denníku; urýchlene riešiť prípadné oprávnené pripomienky dodávateľa k vytyčovaciemu výkresu, resp. k vytýčeniu a terénu,
         5. dohliadať, aby dodávateľ opatril prevzaté geodetické body primeraným ochranným zariadením (záhradkou, drevenou výstražnou tyčou a pod.).
      2. V priebehu realizácie stavebnej časti je zodpovedný geodet povinný vykonať najmä nasledovné geodetické práce:
         1. zabezpečovať dohľad nad zachovaním HB, CHB a ostatných geodetických bodov používaných v priebehu realizácie stavebnej časti; dohliadať, aby dodávateľ poškodené body včas a v predpísanej kvalite obnovil,
         2. dohliadať, aby dodávateľ pred začatím zemných prác na objektoch, v priestore ktorých sa nachádzajú inžinierske siete, požiadal o ich vytýčenie; zúčastňovať sa pri vytyčovaní existujúcich podzemných inžinierskych sietí, vykonávaných správcom príslušnej siete, tieto site je Poskytovateľ povinný zahrnúť do geodetického modelu,
         3. vykonávať dohľad pri podrobnom vytyčovaní, ktoré vykonáva dodávateľ; presadzovať najmä, aby vytyčovanie bolo vykonávané v predpísanej kvalite a technológiách, a aby bolo vykonávané z jedného geodetického základu, ktorým je vytyčovacia sieť,
         4. v súlade s postupom stavebných prác podľa zmluvy o dielo zostavovať plán kontrol vytýčenia,
         5. vykonávať kontroly podrobných vytýčení, vyhodnocovať výsledky meraní, porovnávať ich s medznými odchýlkami a poznamenávať v protokole o kontrolách vytýčení a kontrolných meraniach. Vykonávať záznamy v stavebnom denníku a určiť termín a spôsob odstránenia chýb, zúčastňovať sa pri odstraňovaní chýb a po ich odstránení zaznamenávať túto skutočnosť do protokolu o kontrolách vytýčenia a kontrolných meraniach,
         6. viesť dokumentáciu o všetkých vykonaných meraniach týkajúcich sa stavebnej časti,
         7. zabezpečovať preloženie bodov vytyčovacej siete, ktoré vzhľadom k zmenám tvarov terénu, alebo iným prekážkam nemožno ďalej používať alebo je ich použiteľnosť znížená,
         8. riešiť kolízie geodetickej povahy v umiestnení objektov, ktoré nastali v priebehu výstavby; zúčastniť sa podľa potreby i iných rokovaní (napr. operatívnych kontrol Stavby s obhliadkou v teréne, operatívnych porád a pod.), kde referuje o problematike geodetickej povahy,
         9. vykonávať dohľad, aby dodávateľ zameriaval geodetickými metódami na vytyčovaciu sieť všetky dokončené objekty a ich ucelené časti najmä všetky práce, ktoré sa stanú neprístupnými,
         10. v spolupráci s hlavným geodetom dodávateľa vyhodnocovať výsledky meraní,
         11. v spolupráci príslušnými Odborníkmi Poskytovateľa preberať práce zameraním jednotlivých merateľných vrstiev a množstiev ako podklad pre kontrolu výkazov k faktúram.
      3. Po dokončení stavebnej časti, alebo jej ucelenej časti je zodpovedný geodet povinný vykonať najmä nasledovné geodetické práce:
         1. preskúmať meračské náčrty a vykonať overovacie merania; Zabezpečiť odstránenie nedostatkov, spolupracovať s povereným zamestnancom Objednávateľa, ktorý zodpovedá za písomno-technickú časť geometrického plánu, až do finálneho spracovania,
         2. po ukončení Diela, resp. činnosti Poskytovateľa odovzdať kompletnú dokumentáciu a to vrátane zákresu inžinierskych sietí pod a nad terénom Objednávateľovi, ako súčasť preberacích podkladov.
   6. **Povinnosti autorizovaného bezpečnostného technika**
      1. vedenie a kontrola dokumentácie bezpečnosti a ochrany zdravia pri práci súvisiacej s koordináciou bezpečnosti (napr. stavebný denník, plán bezpečnosti a ochrany zdravia pri práci, správy o úradných skúškach určených/vyhradených technických zariadení, správy o pravidelných a odborných skúškach určených/vyhradených technických zariadení, dokumentácia o oboznámení vedúcich zamestnancov a zamestnancov na stavenisku o bezpečnostných predpisoch, kontrolná činnosť vyplývajúca z povinností koordinátora bezpečnosti pri dodržiavaní bezpečnostných predpisov),
      2. metodické vedenie vedúcich zamestnancov dodávateľa k dodržiavaniu právnych predpisov a ostatných predpisov na zaistenie bezpečnosti a ochrany zdravia pri práci v zmysle technických a právnych noriem SR,
      3. koordinácia spolupráce dodávateľov alebo osôb z hľadiska BOZP so zreteľom na povahu stavby a na všeobecné zásady prevencie rizík a činností vykonávaných na stavenisku súčasne, prípadne v tesnej nadväznosti, s cieľom chrániť zdravie osôb, zabraňovať pracovným úrazom a predchádzať vzniku chorôb z povolania, monitoring možných rizík a ohrození vyplývajúcich z práce jednotlivcov i pracovných skupín a zapojenie fyzickej osoby, ktorá je podnikateľom a nie je zamestnávateľom, do tohto procesu, ak je to potrebné,
      4. kontrola dodržiavania právnych a ostatných predpisov na zaistenie BOZP, interných predpisov, smerníc, určených technologických a pracovných postupov súvisiacich s vykonávaním pracovnej činnosti, bezpečných pracovných postupov a opatrení určených v realizačnej dokumentácii, v technologických postupoch, v pláne BOZP, v pravidlách spoločného užívania priestorov a zariadení a ďalších zásad určených pre zaistenie BOZP na stavbe so zameraním sa najme na interakciu osôb vykonávajúcich stavebné práce s priestorom, v ktorom sa pracovná činnosť vykonáva a pracovnými prostriedkami, prostredníctvom ktorých sa pracovná činnosť realizuje,
      5. pravidelné návštevy stavieb, sledovanie postupov a organizácie prác na stavenisku, kde sleduje realizáciu prác na stavenisku so zameraním na zisťovanie, či sú dodržiavané požiadavky na BOZP, upozorňuje na zistené nedostatky a požaduje bez zbytočného odkladu odstránenie zistených nedostatkov, vykonanie zápisov do stavebného denníka pri zabezpečovaní koordinácie bezpečnosti,
      6. spolupráca pri stanovení času potrebného k bezpečnej realizácii jednotlivých prác alebo činností so zameraním sa na základné parametre ako rozvrhnutie pracovného času, dĺžku pracovnej doby, dodržiavanie prestávok v práci, dodržiavanie minimálnej doby odpočinku medzi dvoma pracovnými smenami a pod., čo má priamy súvis s možnosťou vzniku únavy, vyčerpanosti a stresu,
      7. dávanie podnetov a na vyžiadanie zhotoviteľa odporúčanie technického riešenia či opatrenia k zaisteniu BOZP pre stanovenie pracovných alebo technologických postupov a plánovanie bezpečnej realizácie prác, ktoré sa s ohľadom na vecné a časové väzby pri realizácii stavby uskutočňujú súčasne alebo na seba bezprostredne nadväzujú, vysvetlenia a konzultácie k projektovej dokumentácii z hľadiska zaistenia bezpečnosti a ochrany zdravia pri práci pre zhotoviteľa stavby,
      8. kontrola zabezpečenie obvodu staveniska, vrátane vstupov a vjazdu na stavenisko s cieľom zamedziť vstupu nepovolaným osobám so zameraním sa na oblasti zákazu nelegálneho zamestnávania a výkonu nelegálnej práce, kde je dôležité zamerať sa na zabezpečenie vstupu na stavenisko len osobám, ktoré tam plnia pracovné povinnosti, t. j. zamestnancom alebo živnostníkom s platným živnostenským listom,
      9. sledovať, či dodávatelia dodržujú plán BOZP a prejednávať s nimi prijatie opatrení a termínov k náprave zistených nedostatkov, prípadne upravovať plán BOZP podľa skutočnosti, dávať návrhy preventívnych technických a organizačných riešení týkajúcich sa bezpečnosti na stavenisku (úprava, aktualizácia plánu BOZP),
      10. informovanie o zistených nedostatkoch alebo porušeniach na úseku BOZP formou písomných a fotografických záznamov minimálne raz týždenne formou zápisov o zistených nedostatkoch v BOZP na stavenisku a návrh opatrení, či a akým spôsobom je možné tieto nedostatky odstrániť,
      11. účasť na kontrolných dňoch Stavby a referovanie ohľadne kontrol uplatňovania všeobecných zásad prevencie a požiadaviek na zaistenie bezpečnosti a ochrany zdravia pri práci a kontrole plnenia príslušných požiadaviek tak, aby zamestnávateľ a fyzická osoba, ktorá je podnikateľom a nie je zamestnávateľom v zmysle zmluvy o dielo pri technických alebo organizačných riešeniach, na základe ktorých sa plánujú práce, ktoré sa budú vykonávať súčasne alebo budú na seba nadväzovať uplatňovali zodpovedajúcim spôsobom všeobecné zásady prevencie s prihliadnutím najmä na:

a) udržiavanie poriadku a čistoty na stavenisku,

b.) umiestnenie pracoviska, jeho prístupnosť, určenie komunikácií alebo priestorov na priechod a pohyb zamestnancov a na prejazd a pohyb pracovných prostriedkov a vzájomné pôsobenie pracovných činností uskutočňovaných na stavenisku alebo v jeho tesnej blízkosti,

c.) podmienky na manipuláciu s rôznymi rnateriálmi,

d.) technickú údržbu zariadení a pracovných prostriedkov, ich kontrolu pred uvedením do prevádzky a pravidelnú kontrolu s cieľom odstrániť nedostatky, ktoré by mohli ovplyvniť bezpečnosť a zdravie personálu,

e.) určenie a úpravu plôch na uskladňovanie materiálov, najmä ak ide o materiály alebo látky nebezpečné a podmienky na odstraňovanie použitých nebezpečných materiálov alebo látok,

f.) uskladňovanie, manipuláciu alebo odstraňovanie odpadu a zvyškov materiálov,

g.) prispôsobovanie času určeného na jednotlivé práce alebo ich etapy podľa skutočného postupu prác a spoluprácu medzi zamestnávateľmi a fyzickými osobami, ktoré sú podnikateľmi a nie sú zamestnávateľmi,

* + 1. styk s orgánmi štátneho odborného dozoru nad bezpečnostnou a ochranou zdravia pri práci a príslušným inšpektorátom práce, zúčastňovať sa kontrolnej prehliadky stavby, ku ktorej bol stavebník prizvaný stavebným úradom,
    2. návrh termínov kontrolných dní k dodržiavaniu plánu BOZP za účasti dodávateľov, ich vedenie a vyhotovenie zápisov z nich, spolupráca so zástupcami zamestnancov pre oblasť BOZP, s príslušnými odborovými organizáciami, prípadne s fyzickou osobou vykonávajúcou technický dozor stavebníka,
    3. informovanie a prerokovávanie so zástupcom objednávateľa rozhodnutí, ktoré vyplývajú z plnenia činností v oblasti BOZP a vykonávanie ďalších činnosti podľa požiadaviek objednávateľa v súvislosti s uskutočňovaním stavby.
  1. **Zabezpečovanie kvality dodávok a prác**
     1. Pracovnici Poskytovateľa zaisťujú kontrolu kvality stavebných hmôt. Výrobkov a vykonávaných prác technologických zariadení; podľa výsledkov tejto kontroly sú povinní bezodkladne upozorniť Objednávateľa na zistené nedostatky, prípadne navrhnúť opatrenia na ich odstránenie; pri tejto činnosti pracovnici Poskytovateľa musia najmä:
        1. kontrolovať dodržovanie druhu a rozsahu skúšok vykonávaných dodávateľom predpísaných v zmluve o dielo a v STN pre príslušný druh práce,
        2. zúčastňovať sa odberu vzoriek pracovníkmi dodávateľa, vykonávať kontrolu a jej vyhodnocovanie,
        3. sledovať vykonávanie vstupnej kontroly materiálov dodávateľov a vykonávať vstupnú kontrolu, ktorá je predpísania pre niektoré materiály,
        4. sledovať vykonávanie skúšok dodávateľmi v súlade so zmluvou o dielo,
        5. realizovať v potrebnom rozsahu vlastné kontrolné skúšky,
        6. zúčastňovať sa odberu vzoriek a vykonávania skúšok nutných pre odsúhlasenie prác a spracovávať pre Objednávateľa stanovisko k dosiahnutým výsledkom,
        7. kontrolovať po kvalitatívnej stránke odstránenie nedostatkov zistených pri odovzdaní a prevzatí diela alebo jeho časti, pripadne pri vybavovaní kolaudačného rozhodnutia pre dielo,
        8. vyhodnocovať predpísaným spôsobom všetky skúšky a merania,
        9. predkladať k preberaciemu protokolu prác Poskytovateľa kompletnú správu o priebehu a výsledkoch ako aj o kvalite všetkých prác pri vykonávaní diela,
        10. evidovať a archivovať predpísaným spôsobom výsledky všetkých skúšok (vlastných aj dodávateľov alebo iných organizácii) vykonaných pri realizácii diela,
        11. kontrolovať a schvaľovať komplexnosť podkladov predložených dodávateľmi k preberaciemu konaniu,
        12. zúčastniť sa a vykonávať kontrolu na nariadených kontrolných skúškach realizovaných dodávateľom.
  2. **Súpis vykonávania čiastkových činností Poskytovateľom**
     1. Zmluvné strany sa dohodli, že najneskôr v deň odovzdania staveniska Poskytovateľ odovzdá Objednávateľovi súpis vykonávania všetkých čiastkových činností Poskytovateľom, ktoré sú obsahom Služieb v zmysle tejto Zmluvy so špecifikáciou konkrétneho Odborníka, ktorý bude danú čiastkovú činnosť vykonávať tak, aby bolo možné jasne určiť, ktorú z čiastkových činností uvedených v tejto Zmluve, ktorá je obsahom Služieb, ktoré je Poskytovateľ povinný vykonať podľa tejto Zmluvy, bude vykonávať ten ktorý konkrétny Odborník.
     2. Súpis podľa bodu 3.8.1 tejto Zmluvy podlieha písomnému odsúhlaseniu zo strany Objednávateľa, ktorý je povinný vyjadriť sa k nemu najneskôr do 5-tich dní odo dňa jeho odovzdania Poskytovateľom Objednávateľovi. Objednávateľ je oprávnený vykonať v súpise podľa bodu 3.8.1 tejto Zmluvy zmeny, pokiaľ bude pri konkrétnej činnosti uvedený nevhodný Odborník a určiť pre čiastkovú činnosť iného Odborníka s tým, že pokiaľ nebudú tieto zmeny v hrubom rozpore s bežnou praxou týkajúcou sa poskytovania Služieb podľa tejto Zmluvy, Poskytovateľ je povinný ich akceptovať.
     3. Nesplnenie povinností Poskytovateľa podľa bodu 3.8 tejto Zmluvy sa považuje za podstatné porušenie tejto Zmluvy.

1. **Povinnosti Objednávateľa**
   1. Objednávateľ je povinný:
      1. poskytnúť Poskytovateľovi súčinnosť tam, kde tento záväzok vyplýva z tejto Zmluvy a tam, kde ho o to požiadal Poskytovateľ, ak to možno od Objednávateľa spravodlivo požadovať,
      2. riadne a včas zaplatiť Poskytovateľovi odmenu podľa tejto Zmluvy.
2. **Výmena Odborníka**
   1. Prípadná výmena Odborníka uvedeného v Ponuke je možná len s predchádzajúcim písomným súhlasom Objednávateľa. Zmluvné strany sa dohodli, že za týmto účelom Poskytovateľ doručí Objednávateľovi písomnú žiadosť o schválenie výmeny Odborníka, prostredníctvom ktorého má záujem poskytovať Služby. Túto písomnú žiadosť musí sprevádzať životopis a doklady preukazujúce príslušné vzdelanie, kvalifikáciu a odbornú prax tohto Odborníka v zmysle Súťažných podkladov. Ak Objednávateľ neschváli navrhovaného Odborníka, oznámi písomne túto skutočnosť Poskytovateľovi s uvedením dôvodov.
   2. Výmena Odborníka bez predchádzajúceho súhlasu Objednávateľa sa považuje za podstatné porušenie tejto Zmluvy. Nemožnosť nahradiť chýbajúceho Odborníka zo strany Poskytovateľa sa tiež považuje za podstatné porušenie tejto Zmluvy.
3. **Náhrada škody**
   1. Pre náhradu škody spôsobenú Poskytovateľom, jeho zamestnancami alebo Odborníkmi, porušením zmluvných povinností Poskytovateľa, všeobecne záväzných právnych predpisov alebo práv tretích osôb, ako napr. práva duševného vlastníctva, platia primerane príslušné ustanovenia všeobecne záväzných právnych predpisov, a to najmä zákona č. 513/1991 Zb Obchodný zákonník v znení neskorších právnych predpisov a zákona č. 40/1964 Zb. Občiansky zákonník v znení neskorších právnych predpisov.
4. **Odmena**
   1. Odmena je určená na základe hodinových sadzieb stanovených pre jednotlivých Odborníkov, ktoré vyplývajú z Ponuky, konkrétne z Návrhu na plnenie kritéria.
   2. Hodinová sadzba Odborníka: vedúci technický dozor je [●],- EUR bez DPH.
   3. Hodinová sadzba Odborníka: zástupca vedúceho technického dozoru je [●],- EUR bez DPH.
   4. Hodinová sadzba Odborníka: autorizovaný geodet je [●],- EUR bez DPH.
   5. Hodinová sadzba Odborníka: autorizovaný bezpečnostný technik je [●],- EUR bez DPH.
   6. Hodinová sadzba Odborníka: technický dozor – železničný zvršok a spodok je [●],- EUR bez DPH.
   7. Hodinová sadzba Odborníka: technický dozor – pozemné komunikácie je [●],- EUR bez DPH.
   8. Hodinová sadzba Odborníka: technický dozor - zabezpečovacia a oznamovacia technika v železničnej doprave, silnoprúd je [●],- EUR bez DPH.
   9. Celková maximálna odmena za poskytovanie Služieb podľa tejto Zmluvy je [●],- EUR bez DPH a [●],- EUR s DPH (**Odmena**).
   10. Odmena je maximálnou odmenou, ktorú Objednávateľ zaplatí Poskytovateľovi za poskytovanie Služieb podľa tejto Zmluvy a sú v nej zahrnuté všetky náklady Poskytovateľa, ktoré vynaloží za účelom riadneho poskytnutia Služieb podľa tejto Zmluvy.
   11. Poskytovateľovi vznikne nárok na vyfakturovanie a úhradu príslušnej hodinovej sadzby za poskytovanie Služieb prostredníctvom príslušného Odborníka v prípade, ak Poskytovateľ mal v súlade so Zmluvou poskytovať Službu prostredníctvom tohto Odborníka a v príslušný deň odpracoval tento Odborník pri poskytovaní Služieb aspoň 6 hodín, t. j. na to, aby vznikol Poskytovateľovi nárok na vyfakturovanie odmeny je potrebné, aby Odborník odpracoval v konkrétny deň aspoň 6 hodín.
   12. Poskytovateľ vystaví faktúru za každý mesiac, počas ktorého poskytoval Služby.
   13. Objednávateľ bude Odmenu uhrádzať na základe mesačných faktúr vystavených a doporučene doručených do jeho sídla Poskytovateľom s tým, že každá faktúra musí byť vopred elektronicky odsúhlasená Objednávateľom. Zmluvné strany sa dohodli, že Poskytovateľ bude každú faktúru doručovať zároveň aj elektronicky na e-mailovú adresu kontaktnej osoby Objednávateľa v zmluvných veciach podľa bodu 16.5 tejto Zmluvy.
   14. Faktúru je Poskytovateľ povinný vystaviť najneskôr do 15-teho dňa mesiaca nasledujúceho po mesiaci, za ktorý sa faktúra vystavuje.
   15. Každá faktúra musí byť vystavená na základe skutočného rozsahu poskytnutých Služieb a skutočne odpracovaných dní v mesiaci, za ktorý sa faktúra vystavuje a musí byť vystavená v mene EURO.
   16. Poskytovateľ je spolu s faktúrou povinný doporučene doručiť do sídla Objednávateľa vopred schválené a podpísané Objednávateľom súpisy skutočne odpracovaných dní a vykonaných činností v rámci poskytovania Služieb za fakturačné obdobie jednotlivými Odborníkmi a mesačnú správu v zmysle bodu č. 3.3.1.41, inak pre účely tejto Zmluvy platí, že faktúra nebola Objednávateľovi doporučene doručená.
   17. Zo súpisu musí vyplývať:
       1. ktorý Odborník poskytoval Služby, v akom rozsahu s uvedením konkrétnych dní, v ktorých poskytoval Služby a počtu hodín, koľko v danom dni poskytoval Služby,
       2. hodinová sadzba Odborníka, ktorý poskytoval Služby,
       3. činnosti, ktoré ten ktorý Odborník vykonal,
       4. celková odmena za fakturačné obdobie.
   18. Lehota splatnosti faktúry je 30 dní odo dňa jej doporučeného doručenia do sídla Objednávateľa a uhrádzaná bude bezhotovostným prevodom.
   19. Všetky faktúry vystavené Poskytovateľom musia obsahovať obligatórne náležitosti ustanovené všeobecne záväznými právnymi predpismi. Ak ich faktúra nebude obsahovať, alebo ak faktúra bude obsahovať neúplné, nesprávne alebo nepravdivé údaje, alebo údaje uvedené vo faktúre a v súpise k faktúre podľa bodu 7.16 tejto Zmluvy nebudú v zhode s príslušnou priebežnou mesačnou správou podľa bodu 3.1.15 tejto Zmluvy, Objednávateľ bude oprávnený takúto faktúru vrátiť Poskytovateľovi spolu s označením nedostatkov, pre ktoré bola vrátená. V tomto prípade sa plynutie lehoty splatnosti takejto faktúry prerušuje a nová lehota splatnosti v dĺžke tridsať 30 dní začne plynúť dňom nasledujúcim po dni doporučeného doručenia faktúry, ktorá obsahuje úplné, správne a pravdivé údaje do sídla Objednávateľa.
   20. Zo všetkých Poskytovateľom vystavených faktúr je Objednávateľ oprávnený zadržať sumu vo výške 30 % (slovom: *tridsať percent*) predstavujúcu zábezpeku za Služby poskytované podľa tejto Zmluvy.
5. **Zábezpeka za poskytované Služby**
   1. Zmluvné strany sa dohodli, že Objednávateľ je oprávnený zadržať z Odmeny podľa bodu 7.9 zábezpeku za poskytované Služby spôsobom uvedeným v tejto Zmluve (**Zábezpeka**).
   2. Výška Zábezpeky je 30 % (slovom: *tridsať percent*) z Odmeny podľa bodu 7.9 bez DPH a Objednávateľ je oprávnený túto Zábezpeku zraziť z každej faktúry vystavenej Poskytovateľom podľa tejto Zmluvy.
   3. Zábezpeka na zabezpečenie riadneho a včasného splnenia akýchkoľvek záväzkov Poskytovateľa podľa tejto Zmluvy a jej príloh (najmä na zabezpečenie riadneho a včasného poskytnutia Služieb), ako aj na prípadnú náhradu škôd, jednotlivých zmluvných pokút a sankcií, ako aj iných oprávnených nárokov Objednávateľa v prípade porušenia zmluvných povinností Poskytovateľa.
   4. Nepoužitá suma Zábezpeky bude Objednávateľom Poskytovateľovi vyplatená po právoplatnosti kolaudačného rozhodnutia/všetkých kolaudačných rozhodnutí vzťahujúcich sa na Stavbu, resp. Dielo na základe písomnej žiadosti Poskytovateľa do 30 (slovom: *tridsiatich*) pracovných dní od jej doručenia Objednávateľovi.
   5. Objednávateľ je oprávnený kedykoľvek použiť hodnotu Zábezpeky na uspokojenie akýchkoľvek svojich nárokov voči Poskytovateľovi vzniknutých podľa alebo na základe alebo v súvislosti s touto Zmluvou, pričom o takto použitú časť Zábezpeky je Objednávateľ oprávnený znížiť najbližšie splatnú sumu požadovanú Poskytovateľom. Takto doplnená suma Zábezpeky môže byť opätovne Objednávateľom použitá podľa ustanovení tejto Zmluvy.

1. **Vyhlásenia Zmluvných strán**
   1. Každá zo Zmluvných strán vyhlasuje druhej Zmluvnej strane, že každé z vyhlásení uvedených v tomto bode. je v deň právnej účinnosti tejto Zmluvy pravdivé, úplné, presné a nie je zavádzajúce. Každá zo Zmluvných strán vyhlasuje, že:
      1. má nevyhnutnú spôsobilosť, právomoc a oprávnenie uzatvoriť a plniť túto Zmluvu,
      2. táto Zmluva a všetky ostatné dokumenty, ktoré Zmluvné strany uzatvoria v súvislosti s touto Zmluvou, budú po ich podpise predstavovať platné záväzky Zmluvných strán a budú vymáhateľné v súlade s podmienkami tejto Zmluvy,
      3. si text tejto Zmluvy prečítala a plne mu porozumela, táto Zmluva vyjadruje jej skutočnú, slobodnú a vážnu vôľu, nie je uzatváraná v tiesni ani v omyle, ani za nápadne nevýhodných podmienok a na znak súhlasu s jej obsahom túto Zmluvu vlastnoručne podpisuje,
      4. táto Zmluva predstavuje úplnú dohodu Zmluvných strán týkajúcu sa predmetu tejto Zmluvy a nahrádza v celom rozsahu práva a povinnosti vyplývajúce z akýchkoľvek predchádzajúcich dojednaní, či návrhov uvádzaných v korešpondencii, či na rokovaniach, či už ústne alebo písomne, ku ktorým došlo pred uzatvorením tejto Zmluvy,
      5. je platobne schopná, nie je v omeškaní s plnením svojich záväzkov a nemá žiadne záväzky, ktoré by ohrozovali plnenie záväzkov vyplývajúcich z tejto Zmluvy,
      6. nebol podaný návrh na vyhlásenie konkurzu na jej majetok, nebola povolená reštrukturalizácia, nevykonáva činnosť pod dozorom správcu alebo podobnej osoby v prospech veriteľov a ani nemá vedomosť o existencii nesplatených záväzkov, pre ktoré by mohol byť podaný návrh na vyhlásenie konkurzu na jeho majetok alebo povolená reštrukturalizácia,
      7. nebolo rozhodnuté o zrušení jej spoločnosti, či už s likvidáciou alebo bez likvidácie, ani nemá vedomosť o tom, že by mohla byť zrušená jej spoločnosť,
      8. osoby podpisujúce túto Zmluvu sú oprávnené podpisovať za jej spoločnosť,
      9. plnením tejto Zmluvy nebude porušený žiadny jej záväzok.
   2. Poskytovateľ navyše vyhlasuje, že poskytovanie Služieb nebude porušovať žiadne práva tretej osoby, vrátane duševných a priemyselných práv.
2. **Záväzok mlčanlivosti**
   1. Zmluvné strany majú za to, že informácie obsiahnuté v tejto Zmluve, týkajúce sa tejto Zmluvy a súvisiace s touto Zmluvou sú dôvernými informáciami. Zmluvné strany sa zaväzujú zachovávať mlčanlivosť o dôverných informáciách, pričom tento záväzok nie je časovo obmedzený. Zmluvné strany sa zaväzujú, že dôverné informácie bez predchádzajúceho písomného súhlasu druhej Zmluvnej strany neposkytnú tretím osobám a ani neumožnia prístup tretích osôb k dôverným informáciám. Za tretie osoby sa však nepokladajú spoločníci Zmluvných strán, členovia orgánov Zmluvných strán, zamestnanci, subdodávatelia, prepojené spoločnosti alebo iné poverené osoby Zmluvných strán, audítori alebo právni a iní poradcovia Zmluvných strán, ktorí sú viazaní ohľadne im sprístupnených dôverných informácii povinnosťou mlčanlivosti na základe zákona alebo zmluvy, ako aj iné osoby, ktorým je potrebné poskytnúť dôverné informácie za účelom splnenia tejto Zmluvy.
   2. Povinnosť mlčanlivosti sa nevzťahuje na dôverné informácie, ktoré:
      1. boli známe Zmluvnej strane pred ich sprístupnením druhou Zmluvnou stranou alebo inou stranou zúčastnenou na plnení tejto Zmluvy, či už priamo alebo nepriamo,
      2. patria do všeobecného stavu techniky,
      3. sú všeobecne známe,
      4. ktorých poskytnutie vyžadujú všeobecne záväzné právne predpisy Slovenskej republiky alebo európskej legislatívy; pričom dotknutá Zmluvná strana je povinná písomne informovať druhú Zmluvnú stranu o vzniku povinnosti poskytnúť dôverné informácie na základe všeobecne záväzných právnych predpisov Slovenskej republiky alebo Európskej únie a o spôsobe a rozsahu, akým, resp. v akom ju plnila,
      5. boli poskytnuté s predchádzajúcim písomným súhlasom druhej Zmluvnej strany.
3. **Stret záujmov**
   1. Poskytovateľ nesmie konať v rozpore s oprávnenými záujmami Objednávateľa. Za konanie v rozpore s oprávnenými záujmami Objednávateľa sa považuje najmä také konanie, kedy Poskytovateľ môže získať finančný prospech alebo sa vyhnúť finančnej strate na úkor Objednávateľa, alebo má odlišný záujem na výsledku obchodu vykonávaného Objednávateľom alebo v jeho mene, a tiež také konanie, kedy má Poskytovateľ finančnú, či inú motiváciu uprednostniť záujem obchodného partnera Objednávateľa pred záujmami Objednávateľa.
   2. V prípade, že má Poskytovateľ podozrenie, že jeho konanie môže byť v rozpore s oprávnenými záujmami Objednávateľa, je povinný vopred s ním túto skutočnosť prejednať a bez súhlasu Objednávateľa je povinný sa takéhoto konania zdržať.
   3. Porušenie vyššie uvedených skutočností sa považuje za podstatné porušenie tejto Zmluvy.
   4. Poskytovateľ je povinný informovať Objednávateľa o všetkých skutočnostiach, ktoré by mohli mať vplyv na plnenie jeho povinností podľa tejto Zmluvy. Poskytovateľ týmto prehlasuje, že zamestnancom, iným zmluvným partnerom, pracovníkom a subdodávateľom Objednávateľa neposkytol, či priamo neponúkol, nesľúbil alebo nepostúpil, ani nemal prisľúbený pre seba alebo iného žiadny dar, odmenu, odplatu alebo výhodu akéhokoľvek druhu, ani sa nedopustil iného konania, ktoré by bolo alebo mohlo byť považované voči Objednávateľovi za nekalosúťažné a súčasne sa Poskytovateľ zaväzuje nekonať tak ani v budúcnosti. V prípade, ak sa preukáže nepravdivosť vyhlásenia podľa tohto bodu 11.4 tejto Zmluvy, má sa za to, že Poskytovateľ porušil povinnosť informovať Objednávateľa o všetkých skutočnostiach, ktoré môžu mať vplyv na plnenie povinností podľa tejto Zmluvy a je povinný uhradiť Objednávateľovi zmluvnú pokutu vo výške 10 % z celkovej maximálnej odmeny podľa tejto Zmluvy, a to na základe faktúry vystavenej Objednávateľom. Uvedené nemá vplyv na nárok Objednávateľa na náhradu škody.
4. **Sankcie**
   1. V prípade, ak Poskytovateľ poruší akúkoľvek zmluvnú povinnosť vyplývajúcu mu z tejto Zmluvy, Objednávateľ je oprávnený požadovať zaplatenie zmluvnej pokuty vo výške 3000 EUR, a to aj opakovanie, ak v tejto Zmluve nie je pre porušenie konkrétnej zmluvnej povinnosti zo strany Poskytovateľa ustanovená iná výška zmluvnej pokuty. To neplatí ak k porušeniu zmluvnej povinnosti došlo v dôsledku zavinenia Objednávateľa. V prípade, ak porušením zmluvnej povinnosti zo strany Poskytovateľa vznikla Objednávateľovi škoda, Objednávateľ má súčasne s nárokom na zaplatenie zmluvnej pokuty aj nárok na náhradu škody v plnej výške.
   2. V prípade omeškania so zaplatením faktúry je Objednávateľ povinný zaplatiť Poskytovateľovi úrok z omeškania vo výške 0,05 % z dlžnej čiastky za každý deň omeškania. To neplatí v prípade, ak je faktúra vystavená nesprávne a z toho dôvodu vrátená Dodávateľovi, v takomto prípade nie je Objednávateľ v omeškaní podľa tohto bodu 12.2 tejto Zmluvy.
   3. Pohľadávka na zaplatenie zmluvnej pokuty podľa tejto Zmluvy vznikne len za podmienky, že Objednávateľ písomne vyzve Poskytovateľa na zaplatenie zmluvnej pokuty; táto pohľadávka je potom splatná v lehote uvedenej v písomnej výzve na zaplatenie zmluvnej pokuty.
   4. Zaplatením zmluvných pokút podľa tejto Zmluvy nie je dotknuté právo Objednávateľa na náhradu škody presahujúcej výšku zmluvnej pokuty. Zaplatením zmluvnej pokuty nie je ďalej dotknutá ani povinnosť Poskytovateľa splniť záväzky vyplývajúce z tejto Zmluvy.
   5. Poskytovateľ sa zaväzuje, že dielo bude možné užívať, t. j., že dielo bude skolaudované (vydané kolaudačné rozhodnutie s vyznačením právoplatnosti) najneskôr do 31. 12. 2026. Pokiaľ Poskytovateľ v priebehu plnenia tejto Zmluvy zistí, že tento termín je nesplniteľný, upozorní na to Objednávateľa. Pokiaľ nebude termín kolaudácie podľa tohto bodu 12.5 tejto Zmluvy dodržaný z dôvodov na strane Poskytovateľa, Objednávateľ má nárok na zmluvnú pokutu vo výške 50 000,00 EUR.
5. **Zánik Zmluvy**
   1. Táto Zmluva zaniká buď písomnou dohodou Zmluvných strán, odstúpením od tejto Zmluvy, výpoveďou Objednávateľa alebo iným spôsobom predpokladaným ObZ.
   2. Objednávateľ je oprávnený odstúpiť od tejto Zmluvy v prípade, ak je Poskytovateľ svojim zavinením v omeškaní s plnením svojich povinností ustanovených v tejto Zmluve a svoju povinnosť nesplní ani v dodatočnej primeranej lehote, ktorá mu na to bola Objednávateľom poskytnutá. Objednávateľ je oprávnený odstúpiť od tejto Zmluvy spôsobom ustanoveným pre nepodstatné porušenie zmluvnej povinnosti v zmysle ust. § 346 ObZ po márnom uplynutí dodatočnej primeranej lehoty na plnenie poskytnutej Poskytovateľovi Objednávateľom. V prípadoch predpokladaných touto Zmluvou je Objednávateľ oprávnený odstúpiť od tejto Zmluvy spôsobom ustanoveným pre podstatné porušenie zmluvnej povinnosti v zmysle ust. § 345 ObZ. V prípade odstúpenia od tejto Zmluvy si Zmluvné strany nebudú vracať vzájomne poskytnuté plnenia.
   3. Objednávateľ a Poskytovateľ sú oprávnení odstúpiť spôsobom pre podstatné porušenie tejto Zmluvy, ak sa preukáže korupčné alebo iné trestné konanie druhej Zmluvnej strany, ak bol na majetok druhej Zmluvnej strany vyhlásený konkurz alebo bolo konkurzné konanie na majetok druhej Zmluvnej strany skončené z dôvodu nedostatku majetku druhej Zmluvnej strany, alebo že sa druhá Zmluvná strana nachádza v likvidácii alebo jej likvidácia hrozí.
   4. Poskytovateľ je oprávnený odstúpiť od tejto Zmluvy v prípade omeškania Objednávateľa s úhradou faktúry, ak Objednávateľ neuhradí faktúru ani v dodatočnej lehote 30-tich dní odo dňa obdržania výzvy Poskytovateľa na úhradu faktúry.
   5. Odstúpením od tejto Zmluvy zaniká Zmluva momentom doručenia písomného oznámenia o odstúpení príslušnej Zmluvnej strane.
   6. Po nadobudnutí účinnosti odstúpenia od tejto Zmluvy prijme Poskytovateľ bezodkladne nevyhnutné opatrenia na okamžité a riadne ukončenie poskytovania Služieb a na zníženie nákladov a vzniknutej škody na minimálnu mieru.
   7. Objednávateľ nie je v prípade odstúpenia od tejto Zmluvy povinný uhrádzať Poskytovateľovi akékoľvek ďalšie platby, pričom Objednávateľ je oprávnený požadovať od Poskytovateľa úhradu nákladov a náhradu škody, ktorá mu vznikla v súvislosti s neukončením poskytovania Služieb podľa bodu 13.6 tejto Zmluvy.
   8. Poskytovateľ nemá okrem čiastok, ktoré sa mu majú uhradiť za už poskytnuté Služby, nárok požadovať náhradu škody za akékoľvek škody súvisiace s odstúpením od tejto Zmluvy zo strany Objednávateľa.
   9. Táto Zmluva zaniká aj výpoveďou bez uvedenia dôvodu zo strany Objednávateľa, ktorá je účinná uplynutím 60 dňovej výpovednej lehoty, ktorá začína plynúť od dňa nasledujúceho po dni doručenia výpovede. Ustanovenia toho článku 13. týkajúce sa odstúpenia platia pre zánik tejto Zmluvy výpoveďou primerane.
6. **Vyššia moc**
   1. Pre účely tejto Zmluvy sa na okolnosti vylučujúce zodpovednosť vzťahuje právna úprava v zmysle ust. § 374 Zákona č.513/1991 Zb. Obchodný zákonník v zmysle neskorších právnych predpisov
   2. Za okolnosti vylučujúce zodpovednosť za meškanie s plnením sa považujú najmä tieto prípady nespôsobené niektorou zo Zmluvných strán: prírodné katastrofy, požiare, záplavy, obmedzujúce protipandemické alebo protiepidemiologické opatrenia, explózie, štrajky, nepokoje, vojny, zásahy štátu alebo zásahy vojenských orgánov. Za okolnosť vylučujúcu zodpovednosť za meškanie s plnením sa nepovažuje nepriaznivé počasie nemajúce charakter prírodnej katastrofy (napr. silný dážď alebo vietor).
   3. Za okolnosti vylučujúce zodpovednosť za meškanie s plnením sa považujú aj prekážky, ktoré bránia plneniu povinností Zmluvných strán podľa tejto Zmluvy, ktoré nemohli Zmluvné strany v žiadnom prípade ovplyvniť a ani ich nespôsobili, najmä zo strany schvaľujúcich orgánov, správcov infraštruktúry alebo v prípade nedodržania zákonných lehôt na vydanie vyjadrení, či rozhodnutí zo strany dotknutých orgánov štátnej a verejnej správy, ktoré však preukázateľne neboli spôsobené zo strany Zmluvných strán, napr. neodôvodnené predlžovanie stavebného konania alebo iné prieťahy v správnych konaniach.
   4. V prípade vyskytnutia sa vyššej moci budú termíny vyplývajúce z tejto Zmluvy predĺžené o dobu trvania stavu zapríčineného vyššou mocou.
7. **Zmeny a dodatky**

Pokiaľ táto Zmluva neustanovuje inak, akékoľvek jej zmeny, dodatky a doplnenia môžu byť prijaté iba na základe písomnej dohody oboch Zmluvných strán, a to formou písomných a očíslovaných dodatkov podpísaných osobami oprávnenými konať v mene každej zo Zmluvných strán.

1. **Oznámenie a komunikácia**
   1. Pokiaľ nie je v tejto Zmluve uvedené inak, akékoľvek oznámenie alebo akákoľvek iná formálna komunikácia medzi Zmluvnými stranami smerujúca k vzniku, zmene alebo zániku práv a povinností vyplývajúcich z tejto Zmluvy musí byť:
      1. realizovaná v písomnej forme v slovenskom jazyku a
      2. príslušnej Zmluvnej strane zaslaná poštou (formou doporučenej zásielky), kuriérskou službou alebo doručená osobne do rúk štatutárneho orgánu príslušnej Zmluvnej strany.
   2. Akékoľvek oznámenie alebo akákoľvek formálna komunikácia podľa bodu 16.1 tejto Zmluvy sa na účely tejto Zmluvy považujú za riadne doručené v deň doručenia zásielky príslušnej Zmluvne strane, ak bola zásielka doručená osobne do rúk štatutárneho orgánu príslušnej Zmluvnej strany, kuriérskou službou alebo poštou (formou doporučenej zásielky) alebo ak adresát odmietne zásielku prevziať, dňom odmietnutia prevzatia zásielky.
   3. Zmluvné strany sa dohodli, že pri plnení záväzkov vyplývajúcich im z tejto Zmluvy budú vystupovať a komunikovať medzi sebou, ako aj smerom k tretím osobám takým spôsobom, aby žiadnym spôsobom nepoškodili druhu Zmluvnú stranu. Vzájomnú komunikáciu Zmluvných strán budú zabezpečovať kontaktné osoby určené Zmluvnými stranami.
   4. Pokiaľ nejde o komunikáciou podľa bodu 16.1 tejto Zmluvy, Zmluvné strany sú oprávnené komunikovať medzi sebou aj prostredníctvom elektronickej pošty zaslanej na e-mailové adresy uvedené v bode 16.5 tejto Zmluvy.
   5. **Kontaktná osoba za Objednávateľa v zmluvných veciach:**

meno a priezvisko: [titul, meno a priezvisko]

e - mail: [●]

telefónne číslo: [●]

**Kontaktná osoba za Objednávateľa v technických veciach:**

meno a priezvisko: [titul, meno a priezvisko]

e - mail: [●]

telefónne číslo: [●]

**Kontaktná osoba za Poskytovateľa v zmluvných veciach:**

meno a priezvisko: [titul, meno a priezvisko]

e - mail: [●]

telefónne číslo: [●]

**Kontaktná osoba za Poskytovateľa v technických veciach:**

meno a priezvisko: [titul, meno a priezvisko]

e - mail: [●]

telefónne číslo: [●]

* 1. V prípade zmeny kontaktnej osoby podľa bodu 16.5 tejto Zmluvy je príslušná Zmluvná strana bez zbytočného odkladu povinná informovať druhú Zmluvnú stranu o tejto skutočnosti a bezodkladne poskytnúť druhej Zmluvnej strane príslušné kontaktné údaje.

1. **Úplná dohoda**
   1. Táto Zmluva predstavuje úplnú dohodu medzi Zmluvnými stranami v súvislosti s realizáciou predmetu tejto Zmluvy a nahrádza všetky predchádzajúce zmluvy a dohody uzatvorené medzi Zmluvnými stranami v súvislosti s plnením predmetu tejto Zmluvy.
2. **Zákaz postúpenia**
   1. Zmluvné strany sa dohodli, že ani jedna z nich neprevedie, nepostúpi, nezaťaží, nezverí do správy, ani nebude inak nakladať so žiadnymi svojimi právami, výhodami a povinnosťami vyplývajúcimi z tejto Zmluvy (vrátane akéhokoľvek žalobného dôvodu vyplývajúceho z ktoréhokoľvek z nich alebo v súvislosti s nimi), ani so žiadnou ich časťou, ako ani s akýmkoľvek podielom na ktoromkoľvek z nich, bez predchádzajúceho písomného súhlasu druhej Zmluvnej strany.
3. **Rozhodujúce právo a riešenie sporov**
   1. Táto Zmluva sa riadi právnymi predpismi Slovenskej republiky.
   2. Pokiaľ táto Zmluva neustanovuje inak, budú sa vzájomné vzťahy Zmluvných strán touto Zmluvou výslovne neupravené, riadiť príslušnými ustanoveniami ObZ a ostatných všeobecne záväzných právnych predpisov.
   3. Bez toho, aby tým bolo dotknuté ktorékoľvek ustanovenie tejto Zmluvy, Zmluvné strany sa dohodli, že použitie akéhokoľvek ustanovenia ktoréhokoľvek právneho predpisu Slovenskej republiky, ktoré nie je kogentné, je výslovne vylúčené v rozsahu, v ktorom by jeho použitie mohlo meniť (či už úplne alebo čiastočne) význam alebo obsah ktoréhokoľvek ustanovenia tejto Zmluvy.
   4. Všetky spory, nezrovnalosti, otázky alebo nejasnosti sa Zmluvné strany zaväzujú riešiť predovšetkým dohodou a vzájomnými rokovaniami za účelom dosiahnutia dohody. V prípade, ak takúto dohodu nebude možné dosiahnuť, je každá zo Zmluvných strán oprávnená obrátiť sa so svojim nárokom alebo žiadosťou na príslušný súd v Slovenskej republike.
4. **Oddeliteľnosť ustanovení**
   1. Jednotlivé ustanovenia tejto Zmluvy sú vymáhateľné nezávisle od seba a neplatnosť ktoréhokoľvek z nich nebude mať žiadny vplyv na platnosť ostatných ustanovení, s výnimkou prípadov, kedy je z dôvodu dôležitosti povahy alebo inej okolnosti týkajúcej sa takéhoto neplatného ustanovenia zrejmé, že dané ustanovenie nemôže byť oddelené od ostatných príslušných ustanovení.
   2. V prípade, že niektoré z uvedených ustanovení bude neplatné, pričom jeho neplatnosť bude spôsobená niektorou jeho časťou, bude dané ustanovenie platiť tak, ako keby bola predmetná časť vypustená. Ak však takýto postup nie je možný, Zmluvné strany sa zaväzujú zabezpečiť uskutočnenie všetkých krokov potrebných za tým účelom, aby bolo dohodnuté ustanovenie s podobným účinkom, ktorým sa neplatné ustanovenie v súlade s príslušným právnym predpisom nahradí.
5. **Prílohy**

Neoddeliteľnou súčasťou tejto Zmluvy sú nasledovné prílohy:

**Príloha č. 1** Ponuka Poskytovateľa zo dňa [●]. [●]. 2025

**Príloha č. 2** Projektová dokumentácia Stavby

**Príloha č. 3** Oznámenie podľa bodu 3.2.1.7 tejto Zmluvy

1. **Platnosť a účinnosť**

Táto Zmluva nadobúda platnosť a účinnosť dňom jej podpisu Zmluvnými stranami, a to momentom podpisu osoby podpisujúcej ako poslednej v poradí.

1. **Jazyk a vyhotovenia**
   1. Táto Zmluva je vyhotovená v slovenskom jazyku v 2-och rovnopisoch, pričom každá zo Zmluvných strán obdrží po jej podpise po 1-om vyhotovení.

**NA DÔKAZ ČOHO** Zmluvné strany podpísali a prevzali túto Zmluvu dňa, mesiaca a roka, ktoré sú uvedené nižšie:

V mene Objednávateľa:

podpis: .........................................................

titul, meno a priezvisko: **[●]**

funkcia: konateľ spoločnosti BB – TRADE, s.r.o.

miesto: [●]

dátum: [●]. [●]. [●]

V mene Poskytovateľa:

podpis: .........................................................

titul, meno a priezvisko: **[●]**

funkcia: [●]

miesto: [●]

dátum: [●]. [●]. [●]

**Príloha č. 1**

Ponuka Poskytovateľa zo dňa [●]. [●]. 2025

**Príloha č. 2**

Projektová dokumentácia Stavby

**Príloha č. 3**

Oznámenie podľa bodu 3.2.1.7 tejto Zmluvy